
	Относно раздел 1 „Проблем/проблеми за решаване“:
 Предлагаме информацията в този раздел да се допълни с по-подробно описание на актуалното положение и уредба с включване на примери от практиката, изводи от относими доклади, анализи на дейността и т.н. Предлагаме също информацията да се предостави и структурира така, че да е ясно, че е отговорено на всички помощни въпроси от раздела (1.1. Кратко опишете проблема/проблемите и причините за неговото/тяхното възникване. По възможност посочете числови стойности. 1.2. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).1.3. Посочете защо действащата нормативна рамка не позволява решаване на проблема/проблемите.1.4. Посочете задължителните действия, произтичащи от нормативни актове от по-висока степен или актове от правото на ЕС.1.5. Посочете дали са извършени последващи оценки на нормативния акт или анализи за изпълнението на политиката и какви са резултатите от тях?).
Относно раздел 2 „Цели“:
При формулирането на целите в този раздел не е необходимо да се описват подробно евентуалните/предложените нормативни промени и/или как ще бъдат постигнати целите, а да се поставят цели, чийто резултат е преодоляване на проблемите и може да се измери качествено и/или по възможност количествено. Във връзка с това предлагаме да се формулират нови цели, свързани например с повишаване на посещаемостта, с качеството на процесите в областта на сценичните изкуства и т.н., като се използват насоките от Ръководството за извършване на предварителна оценка на въздействието. 
Информацията относно предвидените конкретни нормативни промени предлагаме да се включи при представянето на съответния вариант за действие в раздел 4. 
След актуализиране на целите в раздел 2 ще е необходимо да се актуализира съдържанието на следващите раздели и особено на раздел 5 от оценката. 
Относно раздел 3 „Заинтересовани страни“:
Предлагаме да се обмисли възможността към двете големи групи заинтересовани страни да се включи и публиката като отделна група, разделена на различни подгрупи. 
Относно раздел 4 „Варианти на действие. Анализи на въздействията“:
При представянето и разработването на вариантите в този раздел по проблема препоръчваме също да се използват насоките от Ръководството за извършване на предварителна оценка на въздействието. Напомняме, че представянето на вариантите следва да включва информация и описание на всички действия и мерки, както и на конкретните нормативни промени, които се предвиждат (ако са предвидени) за реализиране на всеки от вариантите по проблема. Представянето на вариантите трябва да включва и информация относно това какви ресурси ще бъдат необходими за реализирането им (ако са необходими), как се предвижда да бъдат осигурени, има ли специфични разходи и за кои заинтересовани страни, има ли специфични въздействия и какви и т.н. В случай, че вариантите не засягат изброените дейности – това също изрично предлагаме да се посочи за всеки вариант. 
Относно раздел 6.1., 6.2.,6.3., 6.4.: 
Напомняме, че заедно с избора на съответен отговор в тези раздели е необходимо да се включи и кратка обосновка на избрания отговор, въз основа на която се твърди например, че актът не засяга пряко дейността на МСП и др. 
Относно раздел 11 „Информационни източници“ :
В този раздел предлагаме да се опишат източниците, използвани за извършване на оценката и да се посочат хиперлинкове за тези източници, които са достъпни в интернет.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

